በክልሉ አራት ዞኖች ተጨማሪ የኮሮናቫይረስ መመርመሪያ ማዕከላት ሊከፈቱ ነው።
የኮሮናቫይረስ መመርመሪያ ማዕከላትን በማስፋት የሕዝቡን የተጋላጭነት ስጋቶች በፍጥነት ለመለዬት እየተሠራ መሆኑን የአማራ ክልል ርዕሰ መስተዳድር አቶ ተመሥገን ጥሩነህ ተናገሩ።ርዕሰ መስተዳድሩ በአዊ ብሔረሰብ አስተዳደር የሚገኘው እንጅባራ ዩኒቨርሲቲ የኮሮናቫይረስ ምርመራ ለማድረግ የሚያስችሉ ዝግጅቶችን ተመልክተዋል። በአዊ ብሄረሰብ አስተዳደር አዲስ ቅዳም ከተማ ሁለት ግለሰቦች በኮሮና ቫይረስ መያዛቸው ይታወቃል። ከግለሰቦቹ ጋር ንክኪ አላቸው ተብለው የተጠረጠሩ153 ግለሰቦችም እንጅባራ ዩኒቨርሲቲ በሚገኘው ለይቶ ማቆያ ገብተው ክትትልና ምርመራ ተደርጎላቸዋል፤ አብዛኛዎቹም “ነጻ” ተብለው እየወጡ ነው።የዩኒቨርሲቲው ፕሬዝዳንት ፕሮፌሰር ብርሃኑ በላይ እንዳሉት በለይቶ ማቆያ ለሚገኙ ግለሰቦች ማረፊያ የሚሆኑ ክፍሎችን ከማዘጋጀት ጀምሮ ምግብ እያቀረቡ ነው። የዩኒቨርሲቲው አስተዳደርም በብሄረሰብ አስተዳደሩ ለሚገኙ የኅብረተሰብ ክፍሎች ግንዛቤ እየፈጠረ መሆኑን አንስተዋል። የዩኒቨርሲቲው ሰራተኞችም 142 ሺህ ብር በማዋጣት በብሄረሰብ አስተዳደሩ ለተቋቋመው የኮሮና ቫይረስ መከላከል ኮማንድ ፖስት ገቢ ማድረጋቸውን ፕሮፌሰር ብርሃኑ ለአብመድ ገልጸዋል። 10 የሙቀት መለኪያ መሳሪያዎችን መስጠታቸውንም ነው የገለጹት።